Document ID: 32010R1060

DELEGOVANÉ NARIADENIE KOMISIE (EÚ) č. 1060/2010
z 28. septembra 2010,
ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie chladiacich spotrebičov pre domácnosť energetickými štítkami
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2010/30/EÚ z 19. mája 2010 o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch (1), a najmä na jej článok 10,
keďže:
(1)
V smernici 2010/30/EÚ sa od Komisie vyžaduje, aby prijala delegované akty, pokiaľ ide o označovanie energeticky významných výrobkov s výrazným potenciálom úspory energie a veľkými rozdielmi vo výkonnostných úrovniach pri rovnakej miere funkčnosti.
(2)
Ustanovenia týkajúce sa označovania energetickej spotreby chladiacich spotrebičov pre domácnosť tvoria súčasť smernice Komisie 94/2/ES z 21. januára 1994, ktorou sa vykonáva smernica Rady 92/75/EHS, pokiaľ ide o označovanie elektrických chladničiek a mrazničiek pre domácnosť a ich kombinácií energetickými štítkami (2).
(3)
Spotreba elektrickej energie umývačiek riadu pre domácnosť tvorí podstatný podiel z celkového dopytu domácností po elektrickej energii v Únii. Okrem už dosiahnutých zlepšení energetickej efektívnosti je veľmi dôležitý rozsah ďalšieho znižovania spotreby energie chladiacich spotrebičov pre domácnosť.
(4)
Smernica 94/2/ES by sa mala zrušiť a prostredníctvom tohto nariadenia by sa mali prijať nové ustanovenia, aby sa zabezpečilo, že označenie energetickej spotreby bude pre dodávateľov dynamickým stimulom na ďalšie zvyšovanie energetickej efektívnosti chladiacich spotrebičov pre domácnosť a na zrýchlenie transformácie trhu so zameraním na energeticky efektívnejšie technológie.
(5)
Kombinovaným účinkom ustanovení tohto nariadenia a nariadenia Komisie (ES) č. 643/2009 z 22. júla 2009, ktorým sa vykonáva smernica Európskeho parlamentu a Rady 2005/32/ES o požiadavkách na ekodizajn chladiacich spotrebičov pre domácnosť (3), by sa mohli do roku 2020 (4) dosiahnuť úspory elektrickej energie vo výške 6 TWh ročne v porovnaní so situáciou, keby sa neprijali žiadne opatrenia.
(6)
Príležitosť na úspory energie sa naskytá aj pri výrobkoch na rastúcich trhoch s absorpčnými chladiacimi spotrebičmi a spotrebičmi na uchovávanie vína. Tieto spotrebiče by sa preto mali zahrnúť do rozsahu pôsobnosti tohto nariadenia.
(7)
Absorpčné chladiace spotrebiče sú nehlučné, ale spotrebujú oveľa viac energie ako kompresorové spotrebiče. Na to, aby sa koneční používatelia mohli rozhodnúť na základe informácií, mali by sa na štítku uvádzať informácie o úrovni vydávaného hluku prenášaného vzduchom z chladiacich spotrebičov pre domácnosť.
(8)
Informácie uvádzané na štítkoch by sa mali získavať pomocou spoľahlivých, presných a reprodukovateľných postupov merania, pri ktorých sa zohľadňujú uznávané najmodernejšie metódy merania zahŕňajúce v prípade dostupnosti harmonizované normy, ktoré prijali európske organizácie pre normalizáciu uvedené v prílohe I k smernici Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov a pravidlá, ktoré sa vzťahujú na služby poskytované informačnou spoločnosťou (5).
(9)
V tomto nariadení by sa malo špecifikovať jednotné vyhotovenie a obsah štítkov chladiacich spotrebičov pre domácnosť.
(10)
Okrem toho by sa v tomto nariadení mali určiť požiadavky týkajúce sa technickej dokumentácie a opisu chladiacich spotrebičov pre domácnosť.
(11)
Ďalej by sa v tomto nariadení mali stanoviť požiadavky týkajúce sa informácií poskytovaných v prípade všetkých foriem predaja na diaľku, reklamy a technických propagačných materiálov chladiacich spotrebičov pre domácnosť.
(12)
Je vhodné zabezpečiť revíziu ustanovení tohto nariadenia so zreteľom na technologický pokrok.
(13)
S cieľom uľahčiť prechod zo smernice 94/2/ES na toto nariadenie by sa chladiace spotrebiče pre domácnosť označené v súlade s týmto nariadením mali považovať za spotrebiče spĺňajúce požiadavky smernice 94/2/ES.
(14)
Smernica 94/2/ES by sa preto mala zrušiť,
PRIJALA TOTO NARIADENIE:
Článok 1
Predmet úpravy a rozsah pôsobnosti
1. Týmto nariadením sa ustanovujú požiadavky na označovanie a poskytovanie doplňujúcich informácií o výrobku v prípade chladiacich spotrebičov pre domácnosť napájaných z elektrickej siete so skladovacím objemom od 10 do 1 500 litrov.
2. Toto nariadenie sa vzťahuje na chladiace spotrebiče pre domácnosť napájané zo siete vrátane tých, ktoré sa predávajú na použitie mimo domácností alebo na chladenie iných položiek ako potravín a vstavaných spotrebičov.
Vzťahuje sa aj na chladiace spotrebiče pre domácnosť napájané z elektrickej siete, ktoré môžu byť napájané aj z batérií.
3. Toto nariadenie sa nevzťahuje na:
a)
chladiace spotrebiče, ktoré sa primárne napájajú z iných zdrojov ako elektrická energia, ako sú skvapalnený ropný plyn (LPG), kerozín a bionafta;
b)
chladiace spotrebiče napájané z batérií, ktoré sa môžu pripojiť na sieť cez konvertor striedavého a jednosmerného prúdu, ktorý sa predáva samostatne;
c)
chladiace spotrebiče na objednávku vyrobené jednotlivo, ktoré nie sú ekvivalentné s inými modelmi chladiacich spotrebičov;
d)
chladiace spotrebiče určené na použitie v treťom sektore, pri ktorých sa vyberanie chladených potravín sleduje elektronicky a daná informácia sa sieťovým prepojením automaticky prenáša do systému diaľkovej kontroly na účely účtovníctva;
e)
spotrebiče, ktorých prvotnou funkciou nie je uchovávať potraviny chladením, ako sú samostatné stroje na výrobu ľadu alebo automaty na chladené nápoje.
Článok 2
Vymedzenia pojmov
Popri vymedzeniach pojmov ustanovených v článku 2 smernice 2010/30/EÚ sa uplatňujú tieto vymedzenia pojmov:
1.
„potraviny“ znamenajú potraviny, prísady, nápoje vrátane vína a iné položky určené predovšetkým na spotrebu, ktoré vyžadujú vychladenie pri špecifických teplotách;
2.
„chladiaci spotrebič pre domácnosť“ znamená izolovaný box s jedným alebo viacerými oddelenými priestormi, určený na chladenie alebo mrazenie potravín alebo na uchovávanie vychladených alebo zmrazených potravín na neprofesionálne účely, chladený pomocou jedného alebo viacerých procesov spotrebúvajúcich energiu vrátane spotrebičov predávaných vo forme chladiarenských zostáv, ktoré má zmontovať konečný používateľ;
3.
„vstavaný spotrebič“ znamená upevnený chladiaci spotrebič určený na zabudovanie do skrinky, pripraveného výklenku v stene alebo na podobné miesto a vyžadujúci konečnú úpravu;
4.
„chladnička“ znamená chladiaci spotrebič určený na uchovávanie potravín, aspoň s jedným oddelením vhodným na uchovávanie čerstvých potravín a/alebo nápojov vrátane vína;
5.
„kompresný chladiaci spotrebič“ znamená chladiaci spotrebič, v ktorom sa chladenie uskutočňuje prostredníctvom motorom poháňaného kompresora;
6.
„absorpčný chladiaci spotrebič“ znamená chladiaci spotrebič, v ktorom sa chladenie uskutočňuje prostredníctvom procesu absorpcie využívajúceho teplo ako zdroj energie;
7.
„chladnička s mrazničkou“ znamená chladiaci spotrebič aspoň s jedným oddelením na uchovávanie čerstvých potravín a aspoň jedným oddelením vhodným na mrazenie čerstvých potravín a uchovávanie zmrazených potravín za trojhviezdičkových podmienok uchovávania (oddelenie mrazničky potravín);
8.
„box na uchovávanie mrazených potravín“ znemená chladiaci spotrebič s jedným alebo viacerými oddeleniami vhodnými na uchovávanie mrazených potravín;
9.
„mraznička potravín“ znamená chladiaci spotrebič s jedným alebo viacerými oddeleniami vhodnými na mrazenie potravín pri teplotách pohybujúcich sa od teploty okolitého vzduchu až po - 18 °C, ktorý je vhodný aj na uchovávanie zmrazených potravín za trojhviezdičkových podmienok uchovávania; mraznička potravín môže obsahovať aj dvojhviezdičkové sekcie a/alebo oddelenia v rámci oddelenia alebo boxu;
10.
„spotrebič na uchovávanie vína“ znamená chladiaci spotrebič, ktorý má len jedno alebo viac oddelení na uchovávanie vína;
11.
„multifunkčný spotrebič“ znamená chladiaci spotrebič, ktorý má len jedno alebo viac multifunkčných oddelení;
12.
„ekvivalentný chladiaci spotrebič pre domácnosť“ znamená model chladiaceho spotrebiča pre domácnosť umiestnený na trh s rovnakým vonkajším a skladovacím objemom, rovnakými technickými charakteristikami, charakteristikami efektívnosti a výkonnosti a s rovnakými typmi oddelení ako iný model chladiaceho spotrebiča pre domácnosť umiestneného na trh tým istým výrobcom pod iným obchodným kódovým číslom;
13.
„konečný používateľ“ znamená spotrebiteľa, ktorý si kúpi alebo o ktorom sa predpokladá, že si kúpi chladiaci spotrebič pre domácnosť;
14.
„predajné miesto“ znamená miesto, na ktorom sa chladiace spotrebiče pre domácnosť vystavujú alebo ponúkajú na predaj, prenájom alebo predaj na splátky.
Uplatňujú sa aj vymedzenia pojmov uvedené v prílohe I.
Článok 3
Povinnosti dodávateľov
Dodávatelia zabezpečujú, aby sa:
a)
každý chladiaci spotrebič pre domácnosť dodal s vytlačeným štítkom vo formáte a s obsahom podľa prílohy II;
b)
sprístupnil opis výrobku podľa prílohy III;
c)
orgánom členských štátov a Komisii na požiadanie sprístupnila technická dokumentácia podľa prílohy IV;
d)
v každom reklamnom materiáli pre konkrétny model chladiaceho spotrebiča pre domácnosť uviedla trieda energetickej efektívnosti, ak sa v ňom uvádzajú informácie týkajúce sa energie alebo ceny;
e)
v každom technickom propagačnom materiáli pre konkrétny model chladiaceho spotrebiča pre domácnosť, v ktorom sa opisujú jeho špecifické technické parametre, uviedla trieda energetickej efektívnosti daného modelu.
Článok 4
Povinnosti obchodníkov
Obchodníci zabezpečujú, aby sa:
a)
každý chladiaci spotrebič pre domácnosť na predajnom mieste označil na vonkajšej prednej alebo hornej strane štítkom poskytnutým dodávateľom v súlade s článkom 3 písm. a) takým spôsobom, aby bol štítok zreteľne viditeľný;
b)
chladiace spotrebiče pre domácnosť ponúkané na predaj, prenájom alebo predaj na splátky spôsobom, pri ktorom sa nedá predpokladať, že konečný používateľ uvidí výrobok vystavený, predávali s informáciami poskytovanými dodávateľmi v súlade s prílohou V;
c)
každá reklama určitého modelu chladiaceho spotrebiča pre domácnosť vybavila odkazom na jeho triedu energetickej efektívnosti, keď sa v tejto reklame uvádzajú informácie týkajúce sa energie alebo ceny;
d)
každý technický propagačný materiál týkajúci sa konkrétneho modelu chladiaceho spotrebiča pre domácnosť, v ktorom sa opisujú jeho osobitné technické vlastnosti, vybavil odkazom na triedu energetickej efektívnosti daného modelu.
Článok 5
Metódy merania
Informácie, ktoré sa majú poskytnúť podľa článku 3, sa získavajú spoľahlivými, presnými a reprodukovateľnými metódami merania, pri ktorých sa zohľadňujú uznávané najmodernejšie metódy merania, ako sú uvedené v prílohe VI.
Článok 6
Postup overovania na účely dohľadu nad trhom
Členské štáty uplatňujú pri posudzovaní súladu deklarovanej triedy energetickej efektívnosti, ročnej spotreby energie, objemov čerstvých a mrazených potravín, kapacity mrazenia a úrovne vydávaného hluku prenášaného vzduchom postup ustanovený v prílohe VII.
Článok 7
Revízia
Komisia preskúma toto nariadenie vzhľadom na technologický pokrok najneskôr štyri roky po nadobudnutí jeho účinnosti. V rámci preskúmania sa posúdia najmä tolerancie pri overovaní stanovené v prílohe VII a možnosti odstránenia alebo zníženia hodnôt korekčných činiteľov stanovených v prílohe VIII.
Článok 8
Zrušenie
Smernica 94/2/ES sa zrušuje od 30. novembra 2011.
Článok 9
Prechodné ustanovenia
1. Článok 3 písm. d) a e) a článok 4 písm. b), c) a d) sa nevzťahujú na tlačenú reklamu a tlačený technický propagačný materiál uverejnený pred 30. marcom 2012.
2. Chladiace spotrebiče umiestnené na trh pred 30. novembrom 2011 zodpovedajú ustanoveniam smernice 94/2/ES.
3. Chladiace spotrebiče pre domácnosť, ktoré zodpovedajú ustanoveniam tohto nariadenia a ktoré sú umiestňované na trh alebo predávané, prenajímané alebo predávané na splátky pred 30. novembrom 2011 sa považujú za zariadenia v súlade s požiadavkami smernice 94/2/ES.
Článok 10
Nadobudnutie účinnosti a uplatňovanie
1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
2. Uplatňuje sa od 30. novembra 2011. Článok 3 písm. d) a e) a článok 4 písm. b), c) a d) sa však uplatňujú od 30. marca 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. septembra 2010

Labels: 7
3
14
1